Diari Oficial de la Generalitat Valenciana


Sumari del DOGV 4364, del 24-10-2002 (2002/11097)

RESOLUCIÓ de 28 d'agost de 2002, de la secretària general de la Conselleria de Justícia i Administracions Públiques, per la qual resol inscriure els Estatuts del Col·legi Oficial de Graduats Socials de València amb la nova redacció donada a estos.
-------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4364

Data del DOGV
:   24-10-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/11791


Data del document
:   28-08-2002

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * València
    * reglament intern
    * col·legi professional
    * Dret del treball
    * legislació

RESOLUCIÓ de 28 d'agost de 2002, de la secretària general de la Conselleria de Justícia i Administracions Públiques, per la qual resol inscriure els Estatuts del Col·legi Oficial de Graduats Socials de València amb la nova redacció donada a estos. [2002/X11142]
  
Vist l'expedient de modificació estatutària instruït a instància de José Molina Sarió, en nom i representació, i com a secretari general del Col·legi Oficial de Graduats Socials de València, inscrit amb el número 78 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què sol·licita la inscripció de la modificació dels seus Estatuts en el mencionat Registre, en base als següents
  
Fets
  
Primer. Que José Molina Sarió, en nom i representació del mencionat Col·legi, va sol·licitar la inscripció al Registre de Col·legis Professionals i de Consells Valencians de Col·legis Professionals de la modificació estatutària acordada, en compliment d'allò que ha previst l'article 11.1 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon. Que segons consta en el certificat aportat, l'Assemblea General del Col·legi Oficial de Graduats Socials de València, en reunió del dia 13 de març de 2002, va acordar aprovar la modificació dels seus Estatuts.
  
Tercer. Que, en exercici del control de legalitat, establit per l'article 11 de la mencionada llei autonòmica, s'ha revisat la modificació acordada, i s'ha requerit l'aportació de determinada documentació necessària, que ha sigut presentada el passat dia 9 de juliol.
  
Quart. El nou text dels Estatuts queda incorporat íntegrament a la present Resolució, i es dóna ací per reproduït.
  
Fonaments de dret
  
Primer. Que els Estatuts contenen totes les determinacions exigides en l'article 10 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon. Que la modificació estatutària ha sigut aprovada amb els requisits i les formalitats previstos en dit article i en els mateixos Estatuts del Col·legi.
  
Tercer. Que l'expedient ha sigut tramitat pel Servici d'Entitats Jurídiques, adscrit a la Secretaria General de la Conselleria de Justícia i Administracions Públiques, competent per així disposar-ho l'article 6.1 de la Llei 6/1997, de 4 de desembre, en virtut de les atribucions que té conferides pels decrets 13/1999 i 91/1999, de 30 de juliol, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Justícia i Administracions Públiques, respectivament, i en relació amb el Decret 4/2002, de 8 de gener, del Govern Valencià pel qual s'aprova el Reglament de Desenvolupament de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les modificacions posteriors, en els seus preceptes bàsics; el Decret 4/2002, de 8 de gener, del Govern Valencià, pel qual s'aprova el Reglament de Desenvolupament de la Llei 6/1997, de 4 de desembre, de la Generalitat Valenciana, i la resta de disposicions complementàries, resolc:
  
Inscriure els Estatuts del Col·legi Oficial de Graduats Socials de València amb la nova redacció donada a estos, tal com figura en l'antecedent de fets número quatre.
  
Contra esta resolució, que posa fi a la via administrativa, es podrà interposar, potestativament, recurs de reposició davant el mateix òrgan que ha dictat l'acte, en el termini d'un mes comptat des de l'endemà de la seua notificació, o bé recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
  
València, 23 d'agost de 2002.- La secretària general: Carmen Galipienso Calatayud.
  
Estatuts del Col·legi Oficial de Graduats Socials
  
de València
  
Adaptats a la Llei 6/1997, de 4 de desembre, de la Generalitat Valenciana, de Col·legis Professionals i Consells Valencians de Col·legis Professionals de la Comunitat Valenciana.
  
Aprovats per l'Assemblea General Extraordinària del Col·legi Oficial de Graduats Socials de València, de data 8 de novembre de 2000, i ratificats pel Ple del Consell Valencià de Col·legis Oficials de Graduats Socials, en sessió extraordinària de data 31 de gener de 2001.
  
Capítol I
  
Disposicions generals
  
Article 1. Concepte
  
El Col·legi Oficial de Graduats Socials de València és una corporació de dret públic, reconegut per la Constitució i emparat per l'ordenament jurídic, amb personalitat jurídica pròpia i plena capacitat per al compliment dels seus fins amb funcionament i estructura interna democràtica.
  
Serà regit per la Llei de Consells i Col·legis Professionals de la Comunitat Valenciana, pels presents Estatuts i pels reglaments de règim interior del Col·legi, sense perjuí de la legislació bàsica de l'Estat. La representació del Col·legi dins de l'àmbit territorial de la Comunitat Valenciana correspondrà al Consell Valencià de Graduats Socials, i en l'àmbit nacional quedarà integrat en el Consell General com a òrgan superior que representa i coordina tots els col·legis de Graduats Socials d'Espanya.
  
Article 2. Organització territorial
  
Es constituix el Col·legi Oficial de Graduats Socials de València, amb àmbit territorial provincial, sense perjuí que el Col·legi puga organitzar dins del seu àmbit les delegacions que estime oportunes, i assenyalar les respectives demarcacions.
  
Article 3. Domicili
  
El domicili del Col·legi de Graduats Socials de València es fixa a la ciutat de València, carrer del gravador Esteve número 4, el qual pot ser traslladat d'acord amb el que establixen els presents Estatuts.
  
Article 4. Incorporació
  
El nombre de professionals graduats socials, i diplomats en relacions laborals, que puguen incorporar-se al Col·legi serà il·limitat, i hauran de ser admesos els qui ho sol·liciten, sempre que reunisquen les condicions reglamentàries i títols exigits, formalitzen adequadament la sol·licitud d'inscripció i satisfacen les quotes establides a l'efecte, i hauran de presentar la sol·licitud en el Col·legi Oficial del seu domicili professional únic i principal. L'afiliació de col·legiats i el seu reconeixement com a tals, d'acord amb les normes establides, correspondrà únicament al Col·legi, el qual comunicarà al Consell Autonòmic les altes i les baixes que es produïsquen; igualment, comunicarà les altes i baixes de col·legiats al Consell General, d'acord amb la normativa establida.
  
Article 5. Fins
  
Constituïxen fins essencials del Col·legi Oficial de Graduats Socials l'ordenació de l'exercici d'esta activitat professional, la representació exclusiva d'esta, la defensa dels interessos socials i professionals dels col·legiats i la prestació de servicis comuns que faciliten el desenvolupament professional dels seus membres.
  
Article 6. Funcions
  
Correspon al Col·legi, en el seu àmbit territorial, l'exercici de les següents funcions:
  
a) Exercir totes les funcions que li siguen encomanades per l'administració, col·laborar amb esta mitjançant la realització d'estudis, emissió d'informes, elaboració d'estadístiques i altres activitats relacionades amb els seus fins, que se'ls puguen sol·licitar o s'acorden formular per pròpia iniciativa.
  
b) Assessorar els particulars i entitats de qualsevol classe, en matèria de la seua competència, emetre els informes que els siguen demanats, intervenir en via de conciliació o arbitratge en les qüestions que, per motius professionals, se susciten entre els col·legiats.
  
c) Vetlar pels drets, deures i prestigi de la professió, i, de manera rellevant, sobre aquelles qüestions que corresponguen al camp de la competència i de les atribucions exclusives dels graduats socials per a l'exercici de la professió.
  
d) Verificar, impedir, i si és procedent, perseguir, fins i tot davant els tribunals de justícia, tots els casos d'intrusisme professional que afecten els graduats socials i l'exercici de la seua professió, en el cas que esta s'exercisca o pretenga exercir, s'obstaculitze o pretenga obstaculitzar per persones en qui no concórreguen els requisits legals establits per a la pràctica de la professió, o per qualsevol classe d'organisme o entitat.
  
e) Organitzar i efectuar actuacions de caràcter científic, tècnic o pràctic relacionades amb la professió, així com cursos per a la formació professional dels postgraduats.
  
f) Arreplegar i canalitzar les aspiracions de la professió, a través del Consell Autonòmic, per a elevar al Govern de la Generalitat Valenciana aquells suggeriments que guarden relació amb l'exercici i perfeccionament de la professió, i amb les normes que regisquen els servicis que presten o puguen prestar graduats socials, tant per compte propi com per compte d'altri i al servici de les administracions públiques.
  
g) Fomentar, crear i organitzar institucions, fundacions o societats de gestió que tinguen per objecte la promoció cultural, l'assistència social, la cooperació, el mutualisme i altres actuacions pertinents tendents a la millora dels servicis i activitats propis de la professió.
  
h) Mantenir un actiu i eficaç servici d'informació sobre el mercat laboral a desenvolupar pels graduats socials, a fi d'aconseguir la seua integració més adequada, i donar major eficàcia a la labor professional.
  
i) Vetlar per l'adequat nivell de l'ensenyament en els centres docents que conferixen títols que capaciten per a l'exercici de la professió als graduats socials, diplomats en relacions laborals, o qualssevol altres estudis relacionats que puguen crear-se.
  
j) Mitjançar per a l'adequada ordenació i retribució dels graduats socials que exercisquen la professió per compte alié, a fi de canalitzar les iniciatives i normes que els puguen afectar, i mantenir relació amb els òrgans laborals i sindicals corresponents.
  
k) Informar en els consells o organismes consultius de l'administració en matèries de competència de la professió, quan siguen requerits per a això.
  
l) Participar en l'elaboració dels plans d'estudis i informar de les normes d'organització dels centres docents corresponents a la professió, mantenir permanent contacte amb estos i preparar la informació necessària per a facilitar l'accés a la vida professional dels nous professionals.
  
m) Tindre en el seu àmbit la representació i defensa de la professió davant l'administració, institucions, tribunals, entitats i particulars, amb legitimació per a ser part en tots els litigis que afecten els interessos professionals i exercitar el dret de petició conforme a la Llei.
  
n) Facilitar als tribunals, conforme a les lleis, la relació de col·legiats que pogueren ser requerits per a intervenir en peritatges en els assumptes judicials, o designar-los per si mateixos, segons escaiga.
  
o) Ordenar en l'àmbit de la seua competència l'activitat professional dels col·legiats, vetlar per l'ètica i el compliment del codi deontològic professional en vigor, la dignitat professional i el respecte a causa dels drets dels particulars i exercir, si cal, la facultat disciplinària en l'orde professional i col·legial.
  
p) Intervenir, en via de conciliació o arbitratge, en les qüestions que, per motius professionals, se susciten entre els col·legiats, i, en general, procurar l'harmonia i col·laboració entre estos, i impedir la competència deslleial entre ells.
  
q) Resoldre per laude, a instància de les parts interessades, les discrepàncies que puguen sorgir sobre el compliment de les obligacions dimanants dels treballs realitzats pels col·legiats en l'exercici de la seua professió.
  
r) Establir barems d'honoraris que tindran caràcter merament orientatiu, així com el visat de les minutes d'honoraris que siguen requerits. Respecte a l'oferta de servicis i fixació de remuneracions, s'estarà a allò que ha establit la Llei de Defensa de la Competència i la Llei sobre Competència Deslleial, així com de qualssevol altres que els afecten directament.
  
s) Complir i fer complir als col·legiats, en les matèries de la seua competència, les lleis generals i especials, els estatuts col·legials, els reglaments de règim interior i els acords adoptats pels òrgans col·legials, i procurar sempre la lliure competència en l'exercici de la professió i impedir la competència deslleial, d'acord amb la legislació vigent.
  
t) Quantes altres funcions redunden en benefici dels interessos professionals dels col·legiats.
  
Capítol II
  
Dels col·legiats
  
Article 7. Membres del Col·legi
  
Seran membres del Col·legi els graduats socials i diplomats en relacions laborals, que estiguen en possessió dels corresponents títols que faculten per a l'exercici de la professió i que ho sol·liciten i complisquen els altres requisits exigits en els presents Estatuts.
  
Els membres del Col·legi Oficial de Graduats Socials de València poden ser:
  
- Col·legiats en exercici
  
- Col·legiats en exercici d'empresa
  
- Col·legiats no en exercici
  
a) Són col·legiats en exercici les persones físiques que, reunint les condicions exigides per a això, hagen obtingut la incorporació al Col·legi i exercisquen activament la professió de graduat social, segons allò previst en l'art. 1 de l'Orde del Ministeri de Treball, de 28 d'agost de 1970, per ells mateixos, a través d'empreses de servicis, de societats mercantils, de societats professionals, professionals lliures, de sindicats, d'organitzacions empresarials, i també d'altres figures afins.
  
b) Són col·legiats en exercici d'empresa, els graduats socials titulats, amb exercici al servici d'una sola empresa, grup d'empreses, d'un graduat social en actiu o Administració pública, mitjançant relació laboral amb estes i sempre que la seua contractació o funcions siguen les previstes en l'article 1r de l'Orde del Ministeri de Treball, de 28 d'agost de 1970.
  
c) Són col·legiats no en exercici aquells que hagen obtingut la titulació de Graduat Social o diplomat en Relacions Laborals i no exercisquen la professió.
  
Anualment i, amb la deguda solemnitat, es prendrà jurament davant la Junta de Govern del col·legi corresponent als nous col·legiats, a què es donarà possessió del seu càrrec, i se'ls obligarà a complir fidelment i lliurement la seua comesa.
  
Article 8. Col·legiació obligatòria
  
Per a l'exercici legal de la professió serà requisit indispensable estar incorporat, en qualitat de col·legiat en exercici, al col·legi que es corresponga amb el domicili professional únic o principal del graduat social, i complir els requisits legals i estatutaris exigits.
  
Article 9. Requisits per a la incorporació al Col·legi, tramitació i causa de denegació
  
a) Per a sol·licitar la col·legiació l'interessat dirigirà per escrit l'oportuna sol·licitud al president del Col·legi, la qual ha de reunir, per a la seua incorporació, els següents requisits:
  
1. Estar en possessió del títol oficial, i aportar còpia compulsada, testimoni d'este o certificat d'haver-lo sol·licitat, curriculum vitae, i també haurà d'acreditar el domicili professional o principal de l'activitat.
  
Haver abonat, si és procedent, la quota d'incorporació que tinga establida el Col·legi.
  
2. Si es tracta d'un trasllat de Col·legi, l'interessat haurà d'aportar un certificat del Col·legi de procedència, acreditatiu de trobar-se d'alta i al corrent en el pagament de quotes col·legials, i no tenir obert expedient disciplinari, i acreditació fefaent d'haver exercit l'activitat en el col·legi d'origen.
  
3. Igualment, haurà d'abonar la quota i la resta d'obligacions que tinga establits el Col·legi Oficial de Graduats Socials de València.
  
4. La col·legiació de graduats socials estrangers es regirà per la seua normativa nacional, de la Unió Europea o internacional.
  
5. Per a la col·legiació com a en exercici d'empresa haurà d'acreditar documentalment les condicions exigides en l'article set, b) d'estos Estatuts.
  
b) La incorporació podrà ser denegada:
  
1. Quan els documents presentats siguen insuficients o oferisquen dubtes sobre la seua autenticitat.
  
2. Quan l'interessat estiguera complint condemna imposada pels tribunals de justícia que comporte pena accessòria d'inhabilitació absoluta o especial per a l'exercici de la professió.
  
3. Quan haguera sigut expulsat d'un altre col·legi, i no haguera obtingut expressa rehabilitació.
  
4. Quan estiga suspés en l'exercici de la professió en virtut de sanció disciplinària imposada per un altre col·legi, pel Consell Autonòmic o pel Consell General.
  
5. Quan estiga sotmés en causa d'incompatibilitat o prohibició per a l'exercici de la professió.
  
6. Quan el peticionari, procedent d'un altre col·legi, no justifique complidament haver satisfet les quotes i drets que li corresponien en el col·legi d'origen.
  
c) Les peticions d'incorporació es tramitaran de la forma següent:
  
1. Tota petició d'incorporació al Col·legi serà resolta en el termini de tres mesos des que la petició es formule o, si és procedent, siguen aportats per l'interessat els documents necessaris o s'esmenen els defectes de la petició. El secretari del Col·legi examinarà els documents aportats, emetrà el seu informe, i ho sotmetrà a l'aprovació de la Junta de Govern per a la seua resolució, la qual serà notificada a l'interessat, per escrit, amb el vistiplau del president.
  
2. Contra les resolucions denegatòries de les peticions d'incorporació, podrà reclamar-se davant del Consell Valencià de Graduats Socials. La reclamació haurà de formular-se en el termini de 30 dies des que es notifique la resolució expressa, o, si és procedent, es produïsca la desestimació, per silenci.
  
3. El Consell Valencià de Graduats Socials demanarà del col·legi corresponent la tramesa de l'expedient, i haurà de resoldre en el termini de tres mesos.
  
4. Contra les resolucions del Consell Valencià de Graduats Socials es podrà interposar recurs contenciós administratiu, d'acord amb la legislació vigent.
  
Article 10. Baixes en el Col·legi
  
Els col·legiats podran causar baixa en el Col·legi, pels següents motius:
  
a) A petició pròpia, per escrit i dirigida al president del Col·legi Oficial de Graduats Socials de València, amb l'al·legació de la causa de la sol·licitud de baixa i aportant la documentació acreditativa de dita causa. La Junta de Govern podrà denegar-la quan no s'acredite suficientment la causa de la baixa col·legial.
  
b) Quan es produïsca l'expulsió d'un col·legiat, conforme al procediment establit en el capítol tercer d'estos Estatuts.
  
c) Per mort.
  
El col·legiat que cause baixa en el Col·legi per qualsevol motiu, estarà obligat a tornar el carnet i la insígnia de col·legiat i, si no ho fa després del corresponent requeriment, se li anul·larà d'ofici mitjançant els anuncis pertinents al seu càrrec i sense perjudici de la responsabilitat en què poguera incórrer per ús indegut de document i emblema.
  
El col·legiat que cause baixa perdrà tots els drets inherents a la seua condició. Si la baixa és a causa del retardament en el pagament de les quotes i sol·licita la readmissió, estarà obligat a satisfer l'import del seu deute, incrementat amb un recàrrec del vint per cent, i com a requisit previ a la readmissió.
  
Article 11. Drets dels col·legiats
  
Els col·legiats en exercici tindran dret a gaudir de tots els servicis, facultats i prerrogatives que resulten dels presents Estatuts, i a més:
  
1. Elegir i ser elegit per a llocs de representació i ostentar càrrecs directius.
  
2. Informar i ser informat oportunament de les actuacions i vida de la corporació i de les qüestions que amb respecte a l'exercici de la professió els afecten.
  
3. Exercir la representació que en cada cas se li conferisca.
  
4. Exercitar les accions i recursos que es puguen produir en defensa dels seus drets.
  
5. Ser emparats pel Col·legi, a fi de facilitar accions, excepcions i defenses relacionades amb l'exercici professional o per motius d'este en defensa dels seus lícits interessos i dels seus honoraris.
  
6. Ser representat pel Col·legi, quan així ho acorde la Junta de Govern, a fi de facilitar accions, excepcions i defenses relacionades amb l'exercici professional davant de tribunals, autoritats, organismes i entitats públiques o privades.
  
7. Assistir amb veu i vot a les assemblees generals del Col·legi, ordinàries i extraordinàries.
  
8. Presentar lliurement les seues candidatures als llocs de govern del Col·legi i exercir els càrrecs per als quals hagen sigut elegits.
  
9. Formular queixes davant de la Junta de Govern del Col·legi contra l'actuació professional o col·legial de qualsevol dels membres que la integren.
  
10. Integrar-se voluntàriament en les mutualitats de previsió social que puguen establir-se, contribuir a estes en la forma que s'acorde en l'Assemblea General Extraordinària que es convoque a l'efecte.
  
11. Els col·legiats no en exercici tindran dret a gaudir de tots els servicis, facultats i prerrogatives dels que estan en exercici, amb les limitacions assenyalades estatutàriament i amb excepció d'aquells drets inherents a l'exercici professional.
  
Article 12. Obligacions dels col·legiats
  
1. Per a exercir legalment la professió, serà requisit indispensable estar col·legiat en el col·legi corresponent al seu domicili professional únic o principal.
  
2. Complir amb les prescripcions establides en els presents Estatuts, en els reglaments que els desenvolupen i amb els acords que siguen adoptats pel Col·legi, pel Consell General i pel Consell Valencià de Graduats Socials dins del seu àmbit de competències.
  
3. L'assistència als actes corporatius.
  
4. Acceptar l'exercici de les comeses que tinguen encomanades pels òrgans de gestió del Col·legi.
  
5. Pagar les quotes i drets que hagen sigut aprovats pel Col·legi, per al seu sosteniment i per a fins de previsió.
  
6. Els col·legiats que dins dels terminis fixats a l'efecte deixen de satisfer les quotes ordinàries o extraordinàries acordades, obtindran una pròrroga de 60 dies per a fer-les efectives, transcorreguda la qual sense abonar-les seran suspesos dels seus drets col·legials.
  
7. Els col·legiats que hagen sigut suspesos estan obligats a pagar les quotes que es meriten durant el temps de suspensió, i el Col·legi està facultat per a exigir el seu abonament. Els col·legiats recuperaran tots els drets col·legials reconeguts en els presents Estatuts, quan facen efectives les quantitats degudes. Si no fan efectives les seues obligacions seran expulsats del Col·legi.
  
8. Observar respecte als òrgans de gestió del Col·legi, la deguda disciplina i, entre els col·legiats, els deures d'harmonia professional.
  
9. Posar en coneixement del Col·legi tots els fets que puguen afectar la professió, tant de particular com col·lectivament considerada, i la importància de la qual puga determinar la intervenció corporativa amb caràcter oficial, en especial tot acte d'intrusisme professional que arribe al seu coneixement, així com els casos d'exercici il·legal, tant per no col·legiació com per incompatibilitat o trobar-se suspés o inhabilitat el denunciat.
  
10. Abstenir-se de tota pràctica de competència deslleial.
  
11. Complir amb la normes deontològiques de l'exercici de la professió.
  
12. Comunicar al Col·legi els canvis de domicili, així com les absències prolongades.
  
13. Utilitzar en l'exercici de les seues funcions, davant de la jurisdicció i actes protocol·laris o de representació la toga reglamentàriament establida.
  
Capítol III
  
De la jurisdicció disciplinària
  
Article 13. Responsabilitat disciplinària
  
1. La Junta de Govern del Col·legi podrà sancionar els membres del Col·legi pels actes o omissions en què incórreguen i que estimen constitutius d'infracció dels deures professionals o corporatius, o siguen contraris al prestigi i l'honorabilitat de la professió i el respecte a causa dels companys, així com els expressament establits en l'article 14 d'estos Estatuts.
  
2. No podrà ser imposada cap sanció sense la instrucció prèvia d'un expedient disciplinari.
  
Article 14. Faltes i sancions, i règim de responsabilitat
  
Les faltes comeses pels graduats socials que puguen comportar sanció disciplinària es classifiquen en lleus, greus i molt greus.
  
1. Són faltes lleus:
  
a) La negligència en el compliment de les normes estatutàries i reglamentàries, i dels acords del Col·legi, del Consell Valencià i del Consell General.
  
b) Les faltes no justificades dels membres de la Junta de Govern del Col·legi a les reunions de la mateixa, a les del Consell General o a les del Consell Valencià, quan siguen designats per la Junta de Govern per a assistir a estes.
  
c) No acceptar, sense justificació, l'acompliment dels càrrecs corporatius.
  
d) La falta de respecte als membres de la Junta de Govern en l'exercici de les seues funcions, quan no constituïsquen falta greu o molt greu.
  
e) Les desconsideracions de poca transcendència cap a un altre col·legiat.
  
f) L'incompliment en la utilització de la toga segons redacció de l'article 12, punt 13).
  
2. Són faltes greus:
  
a) L'incompliment greu de les normes estatutàries i reglamentàries, dels acords i obligacions econòmiques amb el Col·legi, amb el Consell Valencià de Graduats Socials i amb el Consell General.
  
b) Haver estat sancionats per tres o més faltes lleus en el termini d'un any.
  
c) La falta de respecte per acció o omissió als membres de la Junta de Govern, quan actuen en l'exercici de les seues funcions.
  
d) Els actes de desconsideració manifesta i faltes d'ètica cap als col·legiats en l'exercici de l'activitat professional.
  
e) La competència deslleial.
  
f) L'encobriment de l'intrusisme professional.
  
g) La falta injustificada dels vocals a les reunions de la Junta de Govern quan s'hi tracte algun expedient disciplinari.
  
h) El no-pagament de les quotes col·legials fins a sis mesos de forma successiva o alterna en el període d'un any, i també les derrames i la resta de càrregues col·legials.
  
3. Són faltes molt greus:
  
a) La reincidència per dues o més vegades en falta greu dins del termini de tres anys.
  
b) La comesa d'actes constitutius de delicte, en qualsevol grau de participació, que afecten l'ètica i l'honorabilitat professional.
  
c) El no-pagament de les quotes col·legials per més de sis mesos de forma successiva o alterna en el període d'un any, així com derrames i la resta de càrregues col·legials.
  
d) L'incompliment del codi deontològic.
  
e) Realització d'actes de competència il·lícita i deslleial respecte al Col·legi i la falta de probitat en les seues actuacions o alteració maliciosa de dades consignades en documents públics que expedisquen o atorguen.
  
Les sancions que puguen imposar-se als graduats socials per la comesa d'actes tipificats en l'article anterior, seguint el procediment establit en l'article 14 d'estos Estatuts, són les següents:
  
1. Per faltes lleus:
  
a) Amonestació privada.
  
b) Advertència per escrit.
  
2. Per faltes greus:
  
a) Advertència pública.
  
b) Suspensió temporal en l'exercici de la professió i/o dels drets col·legials per un termini fins a un màxim de 6 mesos.
  
3. Per faltes molt greus:
  
a) Suspensió temporal en l'exercici de la professió i/o dels drets col·legials, per un termini fins a un màxim d'1 any.
  
b) Expulsió del col·legiat.
  
Les sancions greus i molt greus comportaran la inhabilitació per a l'exercici dels càrrecs en la Junta de Govern del Col·legi, llevat que haguera sigut rehabilitat.
  
Règim de responsabilitat
  
1. La responsabilitat disciplinària dels col·legiats s'extingix:
  
a) Pel compliment de la sanció.
  
b) Per la defunció del col·legiat.
  
c) Per la prescripció de la falta.
  
3. Les faltes constitutives de sanció disciplinàries prescriuran:
  
a) Les faltes lleus prescriuen als sis mesos; les greus, als dos anys, i les molt greus, als tres anys. El termini de prescripció començarà a comptar a partir del dia en què es va cometre la falta, i este s'interromprà per qualsevol diligència o actuació del Col·legi, notificada al col·legiat.
  
b) Els col·legiats sancionats podran sol·licitar a la Junta de Govern, mitjançant escrit degudament fonamentat, la seua rehabilitació amb cancel·lació de la nota en l'expedient col·legial, en els següents terminis: sis mesos per a les faltes lleus; dos anys, per a les faltes greus; tres anys per a les faltes molt greus, i cinc anys quan es tracte d'expulsió. Estos començaran a comptar a partir de l'endemà al del compliment de la sanció.
  
Article 15. Procediment sancionador
  
Les faltes lleus, greus i molt greus se sancionaran després de l'obertura d'expedient disciplinari tramitat conforme al que establixen estos Estatuts; si no n'hi ha, pel que establix el Reial Decret 1398/1993, de 4 d'agost, pel qual s'aprova el Reglament del Procediment per a l'Exercici de la Potestat Sancionadora, i supletòriament pel que disposa el títol IX, capítol II, de la Llei 30/1992, de 26 de novembre, que regula els principis del procediment sancionador.
  
La Junta de Govern és l'òrgan competent per a la incoació i resolució dels expedients sancionadors. Tot procediment sancionador s'iniciarà d'ofici, per acord de l'òrgan competent, bé per iniciativa pròpia o per denúncia; en este cas, haurà d'expressar-se les circumstàncies personals i firma del denunciant i la relació dels fets denunciats i quan siga possible, la identificació dels presumptes responsables.
  
Abans de la iniciació del procediment, es podran realitzar actuacions prèvies a fi de determinar si hi ha circumstàncies que justifiquen tal iniciació.
  
En el mateix acord en què s'ordene la incoació de l'expedient, es nomenarà un instructor, que haurà de ser un vocal de la Junta de Govern, la qual cosa es notificarà a l'interessat.
  
En el termini de 15 dies a partir de dita comunicació, les parts efectuaran les al·legacions i aportaran els documents o informes que estimen convenients i, si és procedent, la proposició i pràctica de prova.
  
Conclòs dit termini, l'instructor farà una proposta de resolució. El procediment es remetrà a la Junta de Govern, la qual per mitjà de resolució motivada acordarà en el termini de 15 dies la imposició de sanció o l'arxiu de les actuacions.
  
La resolució haurà de dictar-se en el termini màxim de sis mesos des de l'inici de l'expedient. Contra les resolucions de la Junta de Govern del Col·legi es podrà interposar recurs davant del Consell Valencià de Graduats Socials, en un termini no superior a un mes, conforme a la legislació vigent, la resolució de la qual es podrà directament recórrer davant de la jurisdicció contenciosa administrativa.
  
Article 16. Organització de la facultat disciplinària
  
La Junta de Govern del Col·legi i el Consell Valencià de Graduats Socials, en matèria disciplinària, actuaran amb assistència de tots els seus membres que no al·leguen impediment estimat per la junta o siguen recusats.
  
S'exceptuen els casos en què les actuacions disciplinàries es referisquen a membres de la Junta de Govern del Col·legi o del Consell Valencià de Graduats Socials; en este cas la instrucció i resolució correspondran al Consell Valencià de Graduats Socials.
  
Article 17. Causes d'abstenció i de recusació
  
Seran causa d'abstenció i recusació: el parentiu fins al segon grau, l'interés personal i l'amistat o enemistat manifesta amb l'inculpat.
  
Tot col·legiat està obligat a posar en coneixement de la Junta de Govern les causes de recusació que estime en qualsevol membre d'esta, i la mateixa Junta ho haurà d'aplicar d'ofici quan tinga coneixement de l'existència de causa d'abstenció o recusació.
  
Capítol IV
  
Òrgans de govern del Col·legi
  
Article 18. Òrgans de govern
  
El govern del Col·legi Oficial de Graduats Socials de València estarà a càrrec de l'Assemblea General, òrgan suprem del Col·legi, i de la Junta de Govern.
  
L'Assemblea General estarà constituïda per tots els col·legiats que es troben en ple exercici dels seus drets, segons s'establisca reglamentàriament.
  
Secció primera
  
De les assemblees
  
Article 19. Assemblea General
  
L'Assemblea General, vàlidament constituïda, serà l'òrgan sobirà del Col·legi, i els seus acords, adoptats d'acord amb els Estatuts, són obligatoris per a tots els col·legiats.
  
Article 20. Tipus d'assemblees
  
Les assemblees generals podran ser ordinàries i extraordinàries, i hi podran assistir els col·legiats en exercici i no en exercici amb veu i vot en la forma que s'establisca en el Reglament de Règim Interior.
  
El vot és personal però pot admetre's, en els casos que així s'establisca, el vot per delegació o compromissaris en les assemblees generals, sempre que la delegació siga autentificada per notari o pel secretari del Col·legi.
  
Article 21. Assemblees generals ordinàries
  
En el primer trimestre de l'any, el Col·legi celebrarà l'Assemblea General ordinària per a l'aprovació de la memòria, els balanços, els comptes anuals i dels pressupostos del Col·legi, elaborats per la Junta de Govern, i la renovació, si s'escau, dels càrrecs d'esta.
  
També s'informarà els col·legiats sobre la marxa del Col·legi en tots els seus aspectes.
  
Article 22. Assemblees generals extraordinàries
  
L'Assemblea General es reunirà amb caràcter extraordinari, prèvia convocatòria del seu president, bé per pròpia iniciativa, per acord de la Junta de Govern o a petició del 10% dels col·legiats.
  
Article 23. Convocatòries
  
L'Assemblea General ordinària i extraordinària la convocarà el president del Col·legi, i serà notificada per escrit a tots els col·legiats, com a mínim amb 10 dies d'antelació, excepte casos excepcionals.
  
La convocatòria haurà de contenir el lloc, dia i hora en què haja de celebrar-se l'assemblea en primera i en segona convocatòria, i l'orde del dia prèviament acordat.
  
Els col·legiats podran formular propostes per escrit, amb una antelació mínima de tres dies hàbils, i hauran de portar la firma com a mínim de cinc col·legiats, dels quals dos hauran de ser col·legiats en exercici, i tres no en exercici, que s'inclouran en l'apartat de precs i preguntes.
  
D'estos requisits s'exceptuen les proposicions incidentals i d'orde que es presenten durant la celebració de la junta.
  
No podrà adoptar-se cap acord respecte a assumptes que no figuren en l'orde del dia.
  
Article 24. Constitució
  
L'Assemblea General quedarà vàlidament constituïda, en primera convocatòria, quan es troben presents o representats la meitat més un dels seus membres, i, en segona convocatòria, qualsevol que fóra el nombre d'assistents.
  
Article 25. Presidència
  
La presidència de totes les assemblees generals correspondrà al president del Col·legi, i, en absència d'este, al vicepresident.
  
La mesa de l'assemblea quedarà integrada per la Junta de Govern, i actuarà com a secretari el de la Junta.
  
Els acords que adopte l'Assemblea General ho seran per votació de majoria simple. En cas d'empat, el vot del president serà de qualitat o diriment.
  
Contra els acords adoptats per l'Assemblea General, els col·legiats podran interposar recurs ordinari davant el Consell Valencià de Graduats Socials.
  
Article 26. Funcions i competències
  
Són funcions i competències de l'Assemblea General:
  
a) Adoptar els acords relatius a la representació, gestió i defensa dels interessos del Col·legi i dels seus afiliats.
  
b) Aprovar els programes i plans d'actuació.
  
c) Elegir i revocar el mandat als membres de la Junta de Govern.
  
d) Conéixer la gestió de la Junta de Govern.
  
e) Fixar les quotes que hagen de satisfer els col·legiats, segons les propostes que elabore la Junta de Govern.
  
f) Aprovar els reglaments de règim interior, que hauran de ser referendats pel Consell Valencià de Graduats Socials, sempre que siguen conformes amb la legalitat vigent.
  
g) Proposar la fusió, absorció o dissolució del Col·legi.
  
h) Dilucidar les reclamacions formulades pels col·legiats.
  
i) Aprovar la memòria, balanços, comptes anuals i pressupostos del Col·legi presentats per la Junta de Govern.
  
Article 27. Actes
  
De les reunions de l'Assemblea General s'estendrà acta, i es reflectirà en un llibre a l'efecte, firmada pel president i el secretari.
  
L'acta de l'assemblea serà aprovada en la següent assemblea del mateix tipus i tindrà força executiva transcorreguts 30 dies des de la data en què es van adoptar els acords, després de l'exposició de la citada acta durant 10 dies al tauler d'anuncis del Col·legi.
  
Secció segona
  
De la Junta de Govern
  
Article 28. Composició de la Junta de Govern
  
El Col·legi Oficial de Graduats Socials de València estarà regit i representat per la seua Junta de Govern, composta per un president, un vicepresident, un secretari, un tresorer, un interventor i tants vocals com a àrees de treball componguen el Col·legi o s'estime convenient.
  
Article 29. Delegacions
  
Les delegacions són òrgans descentralitzats de gestió territorial del Col·legi que atendran idèntics fins que este, i quedaran subjectes al seu règim i en cap cas no posseiran capacitat autonormativa.
  
Estaran gestionades per una comissió, integrada per un delegat i un administrador, si s'escau.
  
Els delegats són responsables davant de la Junta de Govern del Col·legi de totes les anomalies que s'observen en les delegacions al seu càrrec.
  
La creació d'estos òrgans estarà a criteri de les necessitats detectades per la Junta de Govern per al millor compliment dels fins col·legials.
  
Article 30. Funcions de la Junta de Govern
  
Correspon a la Junta de Govern la direcció i administració del Col·legi, per al compliment dels seus fins, en tot allò que de manera expressa no corresponga a l'assemblea general.
  
De manera especial correspon a la Junta de Govern:
  
a) La direcció i vigilància del compliment de les comeses corporatives.
  
b) Vetlar pel compliment dels fins i funcions corporatius enumerats en l'article 5 dels presents Estatuts.
  
c) La designació de les seccions encarregades de preparar informes i estudis o de dictar laudes o arbitratges.
  
d) La formació del pressupost i els comptes i quant concerneix a la gestió econòmica.
  
e) Resoldre sobre l'admissió de nous col·legiats.
  
f) La preparació de les reunions de la Junta de Govern i l'execució dels acords.
  
g) Dilucidar els problemes que pogueren sorgir entre els membres del Col·legi i en especial dels derivats de la Llei sobre Defensa de la Competència i de la Llei sobre Competència Deslleial.
  
h) Exercir la jurisdicció disciplinària.
  
i) Totes les altres atribucions que s'establixen en altres articles dels presents Estatuts i en el Reglament de Règim Interior del Col·legi.
  
j) En general, exercir quantes funcions dels col·legis no estiguen expressament atribuïdes a altres òrgans col·legials.
  
k) Exercitar les accions i actuacions oportunes per a impedir i perseguir l'intrusisme i la competència deslleial, així com l'exercici de la professió als que, col·legiats o no, l'exerciren en forma i sota condicions contràries a les lleis i normes estatutàries establides, sense excloure les persones naturals o jurídiques que faciliten l'exercici professional irregular.
  
l) Recaptar l'import de les quotes i de les càrregues establides per al sosteniment del Col·legi, del Consell Valencià de Graduats Socials i el del Consell General, així com els altres recursos econòmics del Col·legi previstos en estos Estatuts.
  
m) Informar els col·legiats de totes les gestions que conega i puguen afectar-los, ja siguen d'índole corporativa, col·legial, professional o cultural.
  
n) Defendre els col·legiats en l'acompliment de la professió i atorgar-los l'empara col·legial quan siga justa i procedent.
  
o) Procedir a la contractació del personal necessari, en règim laboral o d'arrendament de servicis, per a la bona marxa de la corporació; acceptar les propostes de prestacions voluntàries de col·legiats amb compensació econòmica o sense, així com les prestacions de servicis ja siguen mitjançant personal becari o servicis socials substitutoris o de servicis a la Comunitat.
  
p) Exercir totes les funcions en matèria econòmica i, sense cap exclusió, realitzar respecte del patrimoni propi del Col·legi tota classe d'actes de disposició i de gravamen, i en especial:
  
1) Administrar béns.
  
2) Pagar i cobrar quantitats.
  
3) Fer efectius lliuraments, donar o acceptar béns en pagament o per a pagament.
  
4) Atorgar transaccions, compromisos o renúncies.
  
5) Comprar, vendre, retraure i permutar, purament o condicionalment, amb preu confessat o ajornat o pagat al comptat, tota classe de béns i drets, a excepció dels relatius a immobles per als quals es requerirà l'acord de l'Assemblea General.
  
6) Constituir, acceptar, dividir, alienar, gravar, redimir i extingir usdefruits, servituds, opcions i arrendaments i la resta de drets reals, i exercir totes les facultats que se'n deriven.
  
7) Acceptar a benefici d'inventari i repudiar herències i fer aprovar o impugnar peticions d'herències i entregar i rebre llegats.
  
8) Contractar, modificar, rescindir i liquidar assegurances de tota classe.
  
9) Operar en caixes oficials, caixes d'estalvis i bancs fins i tot el d'Espanya i les seues sucursals, fent tot allò que la legislació i pràctiques bancàries permeten, seguir, obrir i cancel·lar comptes i llibretes d'estalvi, comptes corrents i de crèdit i caixes de seguretat.
  
10) Comprar, vendre, canviar, pignorar valors i cobrar els seus interessos, dividends i amortitzacions, concertar pòlisses de crèdit, ja siga personal o amb pignoració de valors, amb bancs i establiments de crèdit, fins i tot el Banc d'Espanya i les seues sucursals, i firmar els oportuns documents.
  
11) Modificar, transferir, cancel·lar, retirar i constituir depòsits d'efectiu, valors provisionals o definitius.
  
12) Totes les altres atribucions que s'estableixen en altres articles dels presents Estatuts i en el règim interior del Col·legi.
  
13) En general, exercir quantes funcions del Col·legi que no estiguen expressament atribuïdes a altres òrgans col·legials.
  
Article 31. Elecció de la Junta de Govern
  
1. La Junta de Govern serà elegida per votació dels col·legiats i es renovarà per meitat cada dos anys, i els seus membres poden ser reelegits.
  
2. Seran electors tots els inscrits en el cens, que es troben en l'exercici dels seus drets i al corrent de les obligacions econòmiques.
  
3. Podran ser candidats tots els col·legiats pertanyents a l'àmbit territorial del Col·legi que es troben d'alta i al corrent del pagament de les seues quotes col·legials, amb un mínim de dos anys de col·legiació ininterrompuda, en el període immediatament anterior a la convocatòria electoral, en la modalitat per a la qual opta, i que, tenint la condició d'electors, no estiguen sotmesos en prohibició o incapacitat legal o estatutària i no haver sigut sancionat judicialment o disciplinàriament.
  
4. La constitució dels òrgans de govern o la seua modificació haurà de comunicar-se, en el termini de cinc dies, al Consell General, al Consell Valencià de Graduats Socials i a l'òrgan competent de la Generalitat Valenciana. Igualment, es comunicarà la composició dels òrgans elegits i el compliment dels requisits legalment establits.
  
5. Quan es produïsquen vacants en la Junta de Govern, abans de celebrar-se eleccions, dites vacants seran cobertes pel candidat que haguera obtingut un nombre més gran de vots entre els no-elegits en les últimes eleccions realitzades, i es procedirà de la mateixa manera successivament, i també haurà d'informar-se d'això al Consell General, al Consell Valencià de Graduats Socials i a l'òrgan competent de la Generalitat Valenciana.
  
Article 32. De l'exercici del dret a vot
  
A. L'exercici del dret a vot és personal i intransferible i es realitzarà el mateix dia de la celebració de les eleccions, prèvia acreditació del col·legiat que votarà davant de la mesa electoral corresponent, mitjançant el carnet de col·legiat, document nacional d'identitat, permís de conduir o passaport.
  
Els col·legiats emetran el vot per escrit i en forma secreta, personalment, per depòsit o per correu, amb les garanties que pel que fa a este últim s'estableixen en els presents Estatuts, amb les següents normes:
  
a) En el termini de cinc dies hàbils, a comptar des de la proclamació de les candidatures, els col·legiats que desitgen emetre el seu vot per correu o per depòsit hauran de sol·licitar a la Secretaria del Col·legi el sobre i les paperetes amb les candidatures presentades. Tant les paperetes com el sobre hauran de ser normalitzats i aprovats per la Junta de Govern en funcions.
  
b) L'emissió del vot haurà d'efectuar-se de la següent manera:
  
En el sobre normalitzat, entregat per la Secretaria del Col·legi al votant, s'introduirà la papereta elegida.
  
Este sobre, una vegada tancat, s'introduirà en un altre, en el qual caldrà incloure una fotocòpia del carnet de col·legiat o document nacional d'identitat.
  
El segon sobre, amb el contingut abans mencionat, es depositarà en el Col·legi o s'enviarà per correu certificat, dirigit a la Mesa Electoral, al domicili del Col·legi, amb clara expressió del remitent i caldrà assenyalar en l'anvers «Per a les eleccions del Col·legi de Graduats Socials de València a celebrar el dia...».
  
Només es computaran els vots depositats en el Col·legi o emesos per correu certificat que complisquen els requisits anteriorment establits i que es reben en el Col·legi abans de les 20.00 hores del dia anterior a la celebració de les eleccions.
  
B. Qualitat del vot: el sufragi de cada elector, col·legiat en exercici o d'empresa, tindrà el valor de doble, mentre que el del col·legiat no en exercici serà estimat simple.
  
Article 33. Proclamació de resultats i presa de possessió dels electes
  
Finalitzada la votació i escrutini, la mesa electoral proclamarà els candidats elegits.
  
El president prendrà possessió en l'acte de ser elegit i la resta de membres en la primera Junta de Govern.
  
Els elegits com a president i la resta de membres de la Junta de Govern, abans de prendre possessió dels seus càrrecs, hauran de prestar el corresponent jurament.
  
Article 34. Del cessament dels membres de la Junta de Govern
  
1. Els membres de la Junta de Govern cessaran per les causes següents:
  
a) Mort.
  
b) Renúncia de l'interessat.
  
c) Pèrdua dels requisits estatutaris per a exercir el càrrec.
  
d) Expiració del termini per al qual van ser elegits.
  
e) Falta d'assistència injustificada a tres sessions consecutives de la Junta de Govern o a cinc alternatives en un mateix any.
  
f) Aprovació de moció de censura, conforme al que disposen els presents Estatuts.
  
Article 35. De la moció de censura
  
L'Assemblea General, a proposta d'un terç dels membres del Col·legi, podrà incloure en l'orde del dia de les seues reunions, ordinàries o extraordinàries, la presentació d'una moció de censura contra el president o membres de la Junta de Govern o contra la Junta de Govern en el seu conjunt, i haurà d'expressar amb claredat les raons en què es fonamenta.
  
La moció de censura requerirà un quòrum d'assistència d'un terç dels membres del Col·legi, i caldrà per a la seua aprovació la meitat més un dels vots favorables dels assistents a l'assemblea.
  
La votació serà personal i secreta, i cada col·legiat disposarà d'un vot, amb el valor establit en l'article 32, sense que s'admeten delegacions de vot.
  
Si prospera la moció de censura cessaran en els seus càrrecs els censurats; s'obrirà un període electoral extraordinari i el càrrec o càrrecs vacants seran ocupats interinament pels col·legiats designats a l'efecte entre els components de la Junta de Govern o de l'assemblea, llevat que hi haja acord perquè transitòriament seguiren en el seu exercici els cessats.
  
Si es rebutja la moció de censura, haurà de transcórrer el termini mínim de dos anys perquè puga formular-se una altra contra les mateixes persones i fonamentada en altres causes o en semblants.
  
Article 36. De la moció de confiança
  
El president, per la seua iniciativa o per acord de la Junta de Govern, quan concórreguen circumstàncies que ho facen aconsellable, podrà sotmetre's a una moció de confiança, que es plantejarà davant de l'Assemblea General, en sessió que se celebrarà dins dels 30 dies següents a la presentació de la corresponent sol·licitud al secretari del Col·legi.
  
La moció de confiança requerirà per a la seua aprovació la meitat més un dels col·legiats assistents a l'Assemblea General, i es resoldrà mitjançant votació secreta, sense que s'admeten delegacions de vot i cada col·legiat disposarà d'un vot, amb el valor establit en l'article 32.
  
El rebuig de la moció de confiança comportarà el cessament del president, i l'Assemblea General convocarà les corresponents eleccions i adoptarà les mesures oportunes que corresponguen durant el període comprés fins a la celebració d'estes.
  
Article 37. Atribucions del president de la Junta de Govern
  
Correspon al president:
  
a) Assumir la representació del Col·legi, judicial i extrajudicial, amb facultats de delegar i d'acordar l'exercici de tota classe d'accions, recursos i reclamacions, inclòs el recurs de cassació, davant de qualssevol autoritats, òrgans, jutjats i tribunals, inclòs el Suprem, i podrà atorgar poders a favor de graduats socials, procuradors i lletrats.
  
b) Convocar les reunions de les assemblees generals i la Junta de Govern.
  
c) Fixar l'orde del dia de les assemblees generals i de la Junta de Govern.
  
d) Presidir les reunions de les assemblees generals i Junta de Govern.
  
e) Dirigir les deliberacions.
  
f) Vetlar pel compliment de les prescripcions reglamentàries.
  
g) Autoritzar amb la seua firma les actes de les reunions dels òrgans col·legials.
  
h) Demanar dels centres oficials o entitats particulars les dades que calguen per a complir els acords a què es referix l'apartat f) o per assessorar la Junta de Govern en les deliberacions o resolucions.
  
i) Autoritzar la incorporació al Col·legi.
  
j) Visar tots els certificats que expedisca el secretari.
  
k) Autoritzar els lliuraments o ordes de pagament.
  
l) Legitimar amb la seua firma els llibres de comptabilitat i qualsevol altre de naturalesa oficial, sense perjuí de la legislació establida per la llei.
  
m) Autoritzar els informes i comunicacions que oficialment dirigisca el Col·legi a les autoritats, corporacions o particulars.
  
n) Firmar els documents necessaris per a obertura de comptes corrents bancaris i els talons o xecs expedits per la Tresoreria.
  
o) Donar possessió als membres de la Junta de Govern.
  
p) Decidir, amb el seu vot de qualitat, els empats en les votacions.
  
Article 38. Atribucions del vicepresident
  
El vicepresident exercirà totes aquelles funcions que li conferisca el president, i assumirà les d'este, en cas d'absència, malaltia o vacant.
  
Article 39. Atribucions del secretari
  
Independentment dels drets i obligacions que li conferisquen els reglaments particulars i els acords de la Junta de Govern, correspondrà al secretari:
  
a) Alçar les actes de les reunions.
  
b) Donar fe de la possessió de tots els membres de la Junta de Govern.
  
c) Expedir certificats.
  
d) Preparar el despatx per a donar compte a la Junta de Govern dels assumptes del Col·legi i de les comunicacions dels col·legiats.
  
e) Redactar la memòria anual.
  
f) Firmar per si o amb el president, en cas necessari, les ordes, la correspondència ordinària de mer tràmit i la resta de documents administratius.
  
g) Tenir cura de l'arxiu dels documents pertanyents al Col·legi i de la custòdia de la qual serà responsable.
  
h) Portar el llibre d'actes de les reunions de les assemblees generals ordinàries, extraordinàries i de la Junta de Govern.
  
i) Portar, auxiliat pel personal d'oficina en què puga delegar, el llibre de col·legiats en què es faran constar les circumstàncies personals, acadèmiques i professionals, i certificar anualment el nombre d'altes i baixes de col·legiats al Consell General i al Consell Autonòmic.
  
j) Exercir l'autoritat directa sobre el personal administratiu i subaltern, a què farà complir amb les seues obligacions específiques i amb els acords de la Junta de Govern.
  
k) Autoritzar amb la seua firma les ordes de pagament i la disposició de fons i valors del Col·legi, en substitució del tresorer o del comptador, quan així procedisca.
  
Article 40. Atribucions del tresorer
  
Serà missió del tresorer:
  
a) Recaptar i custodiar els fons pertanyents al Col·legi, i serà responsable d'estos.
  
b) Firmar rebuts, rebre cobraments i realitzar pagaments, i autoritzar amb la seua firma, conjuntament amb el president o el comptador o, si no n'hi ha, el secretari, així com la disposició dels fons i valors del Col·legi, en la forma prevista en els presents Estatuts.
  
c) Tenir en el seu poder el fons indispensable per a les atencions ordinàries del Col·legi, i ingressar el que excedisca en l'entitat bancària que indique la Junta de Govern. Les quantitats depositades tan sols podran ser retirades si ho autoritzen amb la seua firma el president i el tresorer o, si no n'hi ha, el comptador.
  
d) Informar la Junta de Govern del no pagament de les quotes i derrames establides per part dels col·legiats, perquè es prevegen les accions pertinents.
  
Article 41. Atribucions del comptador
  
Serà missió del comptador:
  
a) Portar els llibres de comptabilitat necessaris d'acord amb les lleis.
  
b) Firmar el corresponent compte d'ingressos i pagaments mensuals per a sotmetre'l a l'aprovació de la Junta de Govern, i, reunits els corresponents de l'any, amb els seus justificants, presentar-los a l'aprovació de l'Assemblea General Ordinària.
  
c) Fer arribar, mitjançant la memòria anual, a tots els col·legiats el balanç de la situació econòmica del Col·legi.
  
d) Redactar, en unió del tresorer, els pressupostos del Col·legi i sotmetre'ls a la Junta de Govern.
  
En dits pressupostos serà preceptiu fer constar la quota proporcional de participació en les despeses del Consell Autonòmic i del Consell General, segons els acords adoptats anualment en els plens ordinaris.
  
Article 42. Atribucions dels vocals de la Junta de Govern
  
Seran atribucions dels vocals:
  
a) Auxiliar els titulars de la resta de càrrecs de la Junta de Govern i substituir-los en les absències, malalties o en qualsevol altra circumstància per la qual causen vacant temporal.
  
b) Assistir al domicili social del Col·legi per atendre els assumptes que ho requerisquen.
  
c) Exercir tots les comeses que els conferisca el president o la Junta de Govern, així com les comissions per a les quals hagueren sigut designats.
  
Capítol V
  
Règim administratiu i econòmic del Col·legi
  
Article 43. Del règim d'adopció d'acords
  
Els acords de l'Assemblea General seran executius d'acord amb l'art. 27 dels presents Estatuts.
  
Els de la Junta de Govern seran immediatament executius, excepte acord motivat en contrari per la mateixa Junta.
  
Per a la validesa dels acords de l'Assemblea General i de la Junta de Govern caldrà el vot favorable de la meitat més un dels assistents, sempre que no es prevegen altres requisits en els presents Estatuts.
  
Dits acords seran inclosos en acta, amb expressió de la votació que per a la seua aprovació haguera tingut lloc, i s'emetrà el certificat corresponent.
  
No podrà adoptar-se vàlidament cap acord si prèviament no figura inclòs en l'orde del dia.
  
Article 44. Dels recursos contra els acords de la Junta de Govern
  
Contra els acords de la Junta de Govern del Col·legi es podrà interposar recurs davant del Consell Valencià de Graduats Socials, dins del termini de 15 dies hàbils, comptats a partir del següent a aquell en què s'hagueren adoptat o, si és procedent, notificat als col·legiats o persones als que afecten.
  
El recurs serà presentat davant de la Junta de Govern, i haurà d'elevar-se, amb els seus antecedents i informe que procedisca, al Consell Valencià, dins dels 15 dies hàbils següents a la data de presentació.
  
El Consell Valencià, previs els informes que estime pertinents, haurà de dictar resolució expressa dins dels dos mesos següents.
  
Article 45. Dels recursos contra acords de l'Assemblea General
  
Els acords de l'Assemblea General podran ser recorreguts per la Junta de Govern o per qualsevol col·legiat a qui afecten personalment, davant del Consell Valencià de Graduats Socials, en el termini de 15 dies hàbils des de la seua adopció.
  
Els recursos es tramitaran conforme al que preveu l'article anterior.
  
Article 46. Recursos administratius
  
Els actes emanats de la Junta de Govern del Col·legi i del Consell Valencià estan subjectes al dret administratiu i, una vegada esgotats els recursos corporatius, es podran recórrer directament davant de la Jurisdicció Contenciosa Administrativa.
  
Article 47. Dels recursos econòmics del Col·legi
  
Els fons del Col·legi estaran constituïts per recursos ordinaris i extraordinaris:
  
1. Són recursos ordinaris:
  
a) Les quotes d'incorporació al Col·legi.
  
b) Les quotes col·legials ordinàries i extraordinàries i les derrames que aprove l'Assemblea General.
  
c) Els drets per intervenció en el reconeixement de firma o visat d'informes, dictàmens, valoracions, certificats i peritatges que realitzen els graduats socials en l'exercici de la seua professió.
  
d) Els drets per expedició de certificats que procedisquen.
  
e) Els rendiments de qualsevol naturalesa que produïsquen els béns o drets que integren el patrimoni del Col·legi.
  
f) Qualsevol altre ingrés que legalment procedira.
  
2. Són recursos extraordinaris:
  
a) Els romanents d'exercicis econòmics anteriors.
  
b) Qualsevol altre que legalment escaiguera.
  
Article 48. Aplicació dels recursos econòmics
  
La totalitat dels recursos ordinaris i extraordinaris haurà d'aplicar-se amb caràcter exclusiu al compliment de les obligacions atribuïdes per la Llei de Consells i Col·legis Professionals de la Comunitat Valenciana i per les normes estatutàries i reglamentàries.
  
Capítol VI
  
Fusió, absorció i dissolució del Col·legi
  
Article 49. De la fusió i absorció del Col·legi
  
La fusió o absorció del Col·legi haurà d'acordar-la l'Assemblea General Extraordinària convocada a l'efecte, i caldrà el vot favorable de les tres quartes parts dels col·legiats, previ informe del Consell Valencià i l'audiència dels col·legis afectats, i haurà de ser aprovat per decret.
  
Article 50. Dissolució del Col·legi
  
El Col·legi podrà dissoldre's quan així ho acorde l'Assemblea General Extraordinària convocada a l'efecte, i caldrà el vot favorable de les tres quartes parts dels col·legiats en votació directa, previ informe del Consell Valencià i l'audiència del Col·legi, i haurà de ser aprovat per decret.
  
El patrimoni social, previ nomenament de liquidadors, es destinarà en primer lloc a cobrir el passiu. L'actiu resultant es destinarà a les institucions de previsió social de graduats socials que hi haja en la província. Si no n'hi ha, es repartirà a parts iguals entre els col·legiats en alta en el moment de la dissolució. S'exceptua la dissolució per integració en un altre col·legi, en este cas el patrimoni del Col·legi dissolt passarà al Col·legi que l'absorbisca.
  
DISPOSICIÓ FINAL
  
Els presents Estatuts entraran en vigor l'endemà de la seua publicació en el Diari Oficial de la Generalitat Valenciana.
  
Certificació: per a fer constar que els presents Estatuts són una modificació dels que foren visats per Resolució de la secretària general de la Conselleria de Justícia i Administracions Públiques, de data 16.7.2001, i que han estat modificats per acord de la sessió ordinària de l'assemblea general del Col·legi de data 13.03.2002.